নজরদারি চোখের দৌলতেই শহরে ৩৭ শতাংশ অপরাধের কিনারা। 
ওই চোখ, অর্থাৎ, সিসিটিভি ক্যামেরা না থাকলে নিউ মার্কেটের রাষ্ট্রায়ত্ত ব্যাঙ্কে চুরির ঘটনায় বাংলাদেশি মুস্তাক বা বাঁশদ্রোণী চুরি-কাণ্ডে ‘ল্যাংড়া গৌতম’কে চিহ্নিত করা হয়তো দুষ্কর হত। কিন্তু নজরদারি চোখই এদের দুষ্কর্ম ধরিয়ে দিতে লালবাজারের গোয়েন্দাদের সাহায্য করেছে।
নভেম্বর মাসে নিউ মার্কেট থানা এলাকার একটি ব্যাঙ্কের ভল্টে ঢুকে লক্ষাধিক টাকা চুরি করেছিল এক দুষ্কৃতী। ব্যাঙ্কের সিসিটিভি ক্যামেরার ফুটেজে দেখা গিয়েছিল, শুধু চুরি নয়, ওই দুষ্কৃতী ভিতরে খাওয়া দাওয়াও করেছে। দুষ্কৃতীর ছবি নিয়ে গোয়েন্দারা ‘সোর্স’দের দেখান এবং চুরির সময় খাওয়ার বিষয়টিও উল্লেখ করেন।
দিন পনেরোর মধ্যে খবর আসে ওই চোর আসলে বাংলাদেশি মুস্তাক। মাস খানেকের মধ্যেই তাকে গ্রেফতার করা হয়। 
জানুয়ারিতে বাঁশদ্রোণীতে একটি ফ্ল্যাট থেকে টাকা, গয়না, ল্যাপটপ চুরির ঘটনায় সিসিটিভি ক্যামেরার ফুটেজ পরীক্ষা করে একজনের পিছন দিকের ছবি পাওয়া গিয়েছিল। খোঁড়াতে খোঁড়াতে হেঁটে যাচ্ছিল সে। গোয়েন্দারা সেই ছবি দেখেই বুঝতে পেরেছিলেন, সে আর কেউ নয়, ‘ল্যাংড়া গৌতম’। 
লালবাজার গোয়েন্দা বিভাগ সূত্রের খবর, গত একবছরে (গত বছরের জুলাই থেকে এবছরের জুন পর্যন্ত) শহরে সব ধরনের চুরি হয়েছে মোট ৪১৬২টি। এরমধ্যে বড় চুরির ঘটনা ৩৭২টি। বড় চুরির ৪৮ শতাংশ (১৭৮) কিনারা করা গিয়েছে। কিনারা হওয়ার চুরির ৩৭ শতাংশের (৬৬) ‘ক্লু’ মিলেছে সিসিটিভি ক্যামেরার ফুটেজ থেকে। 
গোয়েন্দা বিভাগের এক কর্তার কথায়, ‘‘শুধু চুরির কিনারা নয়। খুন, ডাকাতি, ছিনতাই, গাড়ি চুরির কিনারাতেও সিসিটিভি’র ছবি কাজে আসছে। যারা চুরি করে তাদের কোনও বর্ণনা অভিযোগকারী দিতে পারেন না। তাই সিসিটিভি ক্যামেরার ছবি পাওয়া গেলে অনেকটাই সাহায্য হয়।’’ 
তাঁর সংযোজন, কয়েক মাস আগে নিউ আলিপুর থানা এলাকায় মলয় মুখোপাধ্যায় নামে এক বৃদ্ধ খুন হন। তাঁর বাড়ির কাছে সিসিটিভি ক্যামেরা না থাকলেও অনেকটা দূরের একটি ক্যামেরায় ধরা পড়ে দুষ্কৃতীদের ছবি। তা অপরাধের কিনারা করতে সাহায্য করেছিল। একইভাবে লেক থানা এলাকায় একটি বড় গয়নার দোকানে ডাকাতির ঘটনাতেও সিসিটিভি ক্যামেরার দৌলতেই দুষ্কৃতীদের চিহ্নিত করা সম্ভব হয়। তবে বেনিয়াপুকুরে একটি ডাকাতির ক্ষেত্রে দুষ্কৃতীরা সিসিটিভি ক্যামেরার ছবি সংরক্ষণের কম্পিউটারের ‘হার্ডডিস্ক’ ভেঙে নিয়ে গিয়েছিল। সেই ডাকাতির আজও কিনারা হয়নি।
লালবাজার সূত্রের খবর, পুলিশ কমিশনার রাজীব কুমার তাঁর পদে আসীন হওয়ার পর থেকেই প্রায় প্রতিটি ‘ক্রাইম কনফারেন্সে’ শহরে অপরাধ দমনের জন্য সিসিটিভি ক্যামেরার সাহায্য নেওয়া এবং তা বসানোর উপর জোর দিয়েছেন। শেষ ‘ক্রাইম কনফারেন্সে’ও তিনি থানাগুলিকে এলাকায় আরও বেশি করে সিসিটিভি ক্যামেরা বসানোর জন্য সাধারণ মানুষকে পরামর্শ দেওয়ার নির্দেশ দিয়েছেন। গত সেপ্টেম্বর মাসে থানা থেকে আলাদা করে পাড়ায় পাড়ায় ক্যামেরা বসানো হয়েছে। বিভিন্ন বহুতল, ব্যক্তিগত বাড়ি, বাণিজ্যিক প্রতিষ্ঠানগুলির কাছে পুলিশ অনুরোধ করেছে, তারা যেন নিজ উদ্যোগে সিসিটিভি ক্যামেরা লাগায়।